CELEX: 32022D0484
Language: el
Date: 2022-03-23 00:00:00
Title: Εκτελεστική απόφαση (ΕΕ) 2022/484 της Επιτροπής της 23ης Μαρτίου 2022 για παρεκκλίσεις από τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου και από τον κατ’ εξουσιοδότηση κανονισμό (ΕΕ) αριθ. 639/2014 της Επιτροπής όσον αφορά την τήρηση ορισμένων όρων που συνδέονται με την πράσινη ενίσχυση για το έτος υποβολής αιτήσεων 2022 [κοινοποιηθείσα υπό τον αριθμό C(2022) 1875]

25.3.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 98/105
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/484 ΤΗΣ ΕΠΙΤΡΟΠΗΣ
         της 23ης Μαρτίου 2022
         για παρεκκλίσεις από τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου και από τον κατ’ εξουσιοδότηση κανονισμό (ΕΕ) αριθ. 639/2014 της Επιτροπής όσον αφορά την τήρηση ορισμένων όρων που συνδέονται με την πράσινη ενίσχυση για το έτος υποβολής αιτήσεων 2022
         
            
               [κοινοποιηθείσα υπό τον αριθμό C(2022) 1875]
            
         
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την κατάργηση του κανονισμού (ΕΚ) αριθ. 637/2008 και του κανονισμού (ΕΚ) αριθ. 73/2009 του Συμβουλίου (1), και ιδίως το άρθρο 69 παράγραφος 1,
         Εκτιμώντας τα ακόλουθα:
         
                     (1)
                  
                  
                     Στον τίτλο III κεφάλαιο 3 του κανονισμού (ΕΕ) αριθ. 1307/2013 προβλέπεται η χορήγηση ενίσχυσης για γεωργικές πρακτικές επωφελείς για το κλίμα και το περιβάλλον (στο εξής: πράσινη ενίσχυση). Οι πρακτικές αυτές περιλαμβάνουν τη διαφοροποίηση των καλλιεργειών σύμφωνα με το άρθρο 43 παράγραφος 2 στοιχείο α) και τις περιοχές οικολογικής εστίασης σύμφωνα με το άρθρο 43 παράγραφος 2 στοιχείο γ) του εν λόγω κανονισμού. Περαιτέρω κανόνες σχετικά με τις εν λόγω πρακτικές καθορίζονται στο κεφάλαιο 3 του κατ’ εξουσιοδότηση κανονισμού (ΕΕ) αριθ. 639/2014 της Επιτροπής (2).
                  
               
                     (2)
                  
                  
                     Το άρθρο 44 παράγραφος 4 του κανονισμού (ΕΕ) αριθ. 1307/2013 ορίζει ότι, για τους σκοπούς της διαφοροποίησης των καλλιεργειών, η γη υπό αγρανάπαυση θεωρείται διαφορετική καλλιέργεια από τα αγρωστώδη ή άλλα ποώδη κτηνοτροφικά φυτά. Αυτό συνεπάγεται ότι η γη που έχει βοσκηθεί ή στην οποία έχει πραγματοποιηθεί συγκομιδή για σκοπούς παραγωγής δεν είναι δυνατόν να θεωρηθεί γη υπό αγρανάπαυση.
                  
               
                     (3)
                  
                  
                     Το άρθρο 46 παράγραφος 2 πρώτο εδάφιο στοιχείο α) του κανονισμού (ΕΕ) αριθ. 1307/2013 ορίζει ότι οι εκτάσεις γης υπό αγρανάπαυση μπορούν να θεωρηθούν περιοχές οικολογικής εστίασης. Το άρθρο 45 παράγραφος 2 του κατ’ εξουσιοδότηση κανονισμού (ΕΕ) αριθ. 639/2014 ορίζει ότι δεν πρέπει να υπάρχει γεωργική παραγωγή και το άρθρο 45 παράγραφος 10β του εν λόγω κανονισμού απαγορεύει τη χρήση φυτοπροστατευτικών προϊόντων σε γη υπό αγρανάπαυση που χαρακτηρίζεται περιοχή οικολογικής εστίασης.
                  
               
                     (4)
                  
                  
                     Η εισβολή της Ρωσίας στην Ουκρανία στις 24 Φεβρουαρίου 2022 προκάλεσε εκτίναξη των τιμών των βασικών προϊόντων και έχει αντίκτυπο στην προσφορά και τη ζήτηση γεωργικών προϊόντων. Για να αντιμετωπιστεί η κατάσταση αυτή, θα πρέπει να αυξηθεί το γεωργικό παραγωγικό δυναμικό της Ένωσης για τον εφοδιασμό τόσο τροφίμων όσο και ζωοτροφών.
                  
               
                     (5)
                  
                  
                     Οι εκτάσεις γης υπό αγρανάπαυση παραμένουν εκτάσεις αρόσιμης γης κατάλληλες για φυτική παραγωγή οι οποίες, αν και σε διαφορετικό βαθμό ανάλογα με τις συνθήκες τους, όπως η ποιότητα του εδάφους, θα μπορούσαν να χρησιμοποιηθούν αμέσως για την παραγωγή τροφίμων και ζωοτροφών. Συνεπώς, για να μπορέσουν οι γεωργοί να αξιοποιήσουν όσο το δυνατόν περισσότερο τις διαθέσιμες εκτάσεις τους για την παραγωγή τροφίμων και τη διατροφή των ζώων, θα πρέπει να επιτραπεί στα κράτη μέλη να παρεκκλίνουν από τους όρους που σχετίζονται με την πράσινη ενίσχυση, συμπεριλαμβανομένης της χρήσης φυτοπροστατευτικών προϊόντων, για το έτος υποβολής αιτήσεων 2022 όσον αφορά τη γη υπό αγρανάπαυση η οποία δηλώθηκε ότι πληροί τις απαιτήσεις σχετικά με τη διαφοροποίηση των καλλιεργειών ή τις περιοχές οικολογικής εστίασης, σύμφωνα με το άρθρο 44 παράγραφος 4 και το άρθρο 46 παράγραφος 2 πρώτο εδάφιο στοιχείο α) του κανονισμού (ΕΕ) αριθ. 1307/2013, αντίστοιχα.
                  
               
                     (6)
                  
                  
                     Η παρούσα απόφαση θα πρέπει να προβλέπει παρεκκλίσεις από τις υποχρεώσεις όσον αφορά τη διαφοροποίηση των καλλιεργειών και τις περιοχές οικολογικής εστίασης μόνο στον βαθμό και για το χρονικό διάστημα που είναι απολύτως αναγκαίο. Οι παρεκκλίσεις θα πρέπει να περιορίζονται στο έτος υποβολής αιτήσεων 2022 και να αποσκοπούν στην αντιμετώπιση των επιπτώσεων στην προσφορά και τη ζήτηση γεωργικών προϊόντων, με την παροχή της δυνατότητας αύξησης της συνολικής έκτασης αρόσιμης γης που είναι διαθέσιμη για την παραγωγή τροφίμων και ζωοτροφών.
                  
               
                     (7)
                  
                  
                     Κατά τη λήψη απόφασης σχετικά με την εφαρμογή των παρεκκλίσεων, τα εν λόγω κράτη μέλη θα πρέπει να λάβουν δεόντως υπόψη τους στόχους των γεωργικών πρακτικών που είναι επωφελείς για το κλίμα και το περιβάλλον και, ειδικότερα, την ανάγκη επαρκούς προστασίας της ποιότητας του εδάφους και της ποιότητας των φυσικών πόρων και της βιοποικιλότητας, ιδίως κατά τις πιο ευαίσθητες περιόδους για την ανθοφορία και τα φωλεοποιά πτηνά.
                  
               
                     (8)
                  
                  
                     Για να εξασφαλιστεί ότι οι παρεκκλίσεις που επιτρέπονται με την παρούσα απόφαση είναι αποτελεσματικές όσον αφορά τους επιδιωκόμενους στόχους, δηλαδή τον μετριασμό της αύξησης των τιμών των βασικών προϊόντων και των επιπτώσεων στην προσφορά και τη ζήτηση, τα κράτη μέλη θα πρέπει να λάβουν τις αποφάσεις τους σχετικά με την εφαρμογή των παρεκκλίσεων εντός 21 ημερών από την ημερομηνία κοινοποίησης της παρούσας απόφασης και να κοινοποιήσουν στην Επιτροπή τις αποφάσεις που έλαβαν εντός 7 ημερών από την ημερομηνία λήψης των αποφάσεων.
                  
               
                     (9)
                  
                  
                     Για να είναι σε θέση η Επιτροπή να παρακολουθεί την ορθή εφαρμογή των προβλεπόμενων παρεκκλίσεων, καθώς και τις επιπτώσεις τους, τα κράτη μέλη θα πρέπει να παράσχουν πληροφορίες σχετικά με τον αριθμό των εκμεταλλεύσεων και των εκταρίων που καλύπτονται από τις παρεκκλίσεις. Οι εν λόγω πληροφορίες θα πρέπει να τεθούν στη διάθεση της Επιτροπής έως τις 15 Δεκεμβρίου 2022, με χρήση των υφιστάμενων μέσων κοινοποίησης.
                  
               
                     (10)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής άμεσων ενισχύσεων,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αποφάσεις παρέκκλισης από ορισμένους όρους που συνδέονται με την πράσινη ενίσχυση για το έτος υποβολής αιτήσεων 2022
            
               1.   Κατά παρέκκλιση από το άρθρο 44 παράγραφος 4 του κανονισμού (ΕΕ) αριθ. 1307/2013, για το έτος υποβολής αιτήσεων 2022, τα κράτη μέλη μπορούν να αποφασίσουν ότι γη υπό αγρανάπαυση θεωρείται χωριστή καλλιέργεια ακόμη και αν η γη αυτή έχει βοσκηθεί ή έχει πραγματοποιηθεί σε αυτή συγκομιδή για σκοπούς παραγωγής ή έχει καλλιεργηθεί.
            
            
               2.   Κατά παρέκκλιση από το άρθρο 45 παράγραφος 2 του κατ’ εξουσιοδότηση κανονισμού (ΕΕ) αριθ. 639/2014, για το έτος υποβολής αιτήσεων 2022, τα κράτη μέλη μπορούν να αποφασίσουν ότι γη υπό αγρανάπαυση θεωρείται περιοχή οικολογικής εστίασης σύμφωνα με το άρθρο 46 παράγραφος 2 πρώτο εδάφιο στοιχείο α) του κανονισμού (ΕΕ) αριθ. 1307/2013 ακόμη και αν η γη αυτή έχει βοσκηθεί ή έχει πραγματοποιηθεί σε αυτή συγκομιδή για σκοπούς παραγωγής ή έχει καλλιεργηθεί. Εφαρμόζεται ο συντελεστής στάθμισης που καθορίζεται για τη γη υπό αγρανάπαυση στο παράρτημα X του κανονισμού (ΕΕ) αριθ. 1307/2013.
               Κατά παρέκκλιση από το άρθρο 45 παράγραφος 10β του κατ’ εξουσιοδότηση κανονισμού (ΕΕ) αριθ. 639/2014, όταν τα κράτη μέλη κάνουν χρήση της παρέκκλισης που αναφέρεται στο πρώτο εδάφιο της παρούσας παραγράφου, μπορούν επίσης να αποφασίσουν να επιτρέψουν τη χρήση φυτοπροστατευτικών προϊόντων στις εκτάσεις βόσκησης ή συγκομιδής για σκοπούς παραγωγής ή καλλιέργειας.
            
         
         
            Άρθρο 2
            Προθεσμία
            Οι αποφάσεις που αναφέρονται στο άρθρο 1 λαμβάνονται εντός 21 ημερών από την ημερομηνία κοινοποίησης της παρούσας απόφασης.
         
         
            Άρθρο 3
            Κοινοποιήσεις
            
               1.   Τα κράτη μέλη κοινοποιούν στην Επιτροπή τις αποφάσεις που λαμβάνονται σύμφωνα με το άρθρο 1 εντός 7 ημερών από την ημερομηνία κατά την οποία ελήφθησαν οι αποφάσεις.
            
            
               2.   Έως τις 15 Δεκεμβρίου 2022 τα κράτη μέλη κοινοποιούν στην Επιτροπή τον αριθμό των εκμεταλλεύσεων που έκαναν χρήση των παρεκκλίσεων οι οποίες προβλέπονται στο άρθρο 1 και τον αριθμό των εκταρίων στα οποία εφαρμόστηκαν οι εν λόγω παρεκκλίσεις.
            
         
         
            Άρθρο 4
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 23 Μαρτίου 2022.
            
               
                  Για την Επιτροπή
               
               Janusz WOJCIECHOWSKI
               
                  Μέλος της Επιτροπής
               
            
         
         
            (1)  ΕΕ L 347 της 20.12.2013, σ. 608.
         
            (2)  Κατ’ εξουσιοδότηση κανονισμός (ΕΕ) αριθ. 639/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1307/2013 του Ευρωπαϊκού Κοινοβουλίου και του Συμβουλίου περί θεσπίσεως κανόνων για άμεσες ενισχύσεις στους γεωργούς βάσει καθεστώτων στήριξης στο πλαίσιο της κοινής γεωργικής πολιτικής και για την τροποποίηση του παραρτήματος X του εν λόγω κανονισμού (ΕΕ L 181 της 20.6.2014, σ. 1).